Diari Oficial de la Generalitat Valenciana


Sumari del DOGV 6034, del 12-06-2009 (2009/6725)

RESOLUCIÓ de 16 d'abril de 2009, de la Direcció General d'Energia, per la qual es resol la concurrència de peticionaris i s'atorga l'autorització administrativa i l'aprovació del projecte d'execució per a la construcció de la xarxa de distribució de gas natural al municipi de Granja de Rocamora, en favor de Gas Natural Cegás, SA. Expedient número CBREDE/2006/56/03 i CBREDE/2006/79/03.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6034

Data del DOGV
:   12-06-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/6725


Data del document
:   16-04-2009

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * empresa privada

RESOLUCIÓ de 16 d'abril de 2009, de la Direcció General d'Energia, per la qual es resol la concurrència de peticionaris i s'atorga l'autorització administrativa i l'aprovació del projecte d'execució per a la construcció de la xarxa de distribució de gas natural al municipi de Granja de Rocamora, en favor de Gas Natural Cegás, SA. Expedient número CBREDE/2006/56/03 i CBREDE/2006/79/03. [2009/6725]  
Vist l'escrit presentat per Gas Natural Cegás, SA, amb data 5 de juliol de 2006, davant del Servici Territorial d'Energia d'Alacant, de la Conselleria d'Infraestructures i Transport, junt amb el projecte d'autorització administrativa per a la distribució de gas natural al terme municipal de Granja de Rocamora, firmat per tècnic competent i visat pel col·legi oficial corresponent en data 19 de juny de 2006, perquè li siga atorgada l'autorització administrativa i l'aprovació del projecte d'execució per a la distribució de gas natural al municipi de Granja de Rocamora, província d'Alacant (CBREDE/2006/56/03).  
Vist que es va realitzar la informació pública, a què fa referència la Llei 34/1998, de 7 d'octubre, del Sector d'Hidrocarburs, BOE de 8 d'octubre de 1998, per mitjà de l'anunci corresponent, que es va publicar en els diaris La Verdad i Información el dia 30 de setembre de 2006, en el Butlletí Oficial de la Província d'Alacant de 27 de setembre de 2006 i en el Diari Oficial de la Comunitat Valenciana de 24 d'octubre de 2006, i es va exposar en el tauler d'anuncis de l'Ajuntament de Granja de Rocamora, únic afectat per la instal·lació sol·licitada.  
D'acord amb la documentació que es troba en l'expedient, no s'han presentat al·legacions a la petició.  
Vist que s'ha sol·licitat pel Servici Territorial d'Energia informe a l'Ajuntament de Granja de Rocamora, de conformitat amb l'article 80 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lació de gas natural, en el qual facen constar les condicions que considere oportunes referides a la sol·licitud de Gas Natural Cegás, SA, no figura en l'expedient contestació del mencionat Ajuntament.  
Vist que la companyia Gas Alicante, SA, va presentar escrit amb data 16 de novembre de 2006 davant del Servici Territorial d'Energia d'Alacant, de la Conselleria d'Infraestructures i Transport, junt amb el projecte d'autorització administrativa per a la distribució de gas natural al terme municipal de Granja de Rocamora, firmat per tècnic competent i visat pel col·legi oficial corresponent en data 15 de novembre de 2006, perquè li siga atorgada l'autorització administrativa per a la distribució de gas natural al municipi de Granja de Rocamora, província d'Alacant. (CBREDE/2006/79/03).  
Vist que per resolució de la Direcció General d'Energia, de 7 de novembre de 2008, es procedix a realitzar el canvi de titularitat de les instal·lacions de distribució de gas natural autoritzades en l'àmbit de les competències de la Conselleria d'Infraestructures i Transport de la Generalitat a nom de Gas Alicante, SA, a favor d'Endesa Gas Distribución, SA, i tindre a esta com a successora universal en tots els procediments en tramitació davant d'esta Direcció General en relació amb les instal·lacions de distribució de gas natural, la sol·licitud inicial de les quals corresponia a Gas Alicante, SA.  
Vist que s'ha sol·licitat pel Servici Territorial d'Energia informe a l'Ajuntament de Granja de Rocamora, de conformitat amb l'article 80 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lació de gas natural, en el qual facen constar les condicions que consideren oportunes referides a la sol·licitud d'Endesa Gas Distribución, SA, no figura en l'expedient contestació del referit Ajuntament a l'informe sol·licitat.  
Vist que el Servici Territorial d'Energia d'Alacant va traslladar la petició a l'empresa Gas Natural Cegás, SA, de la sol·licitud efectuada per Endesa Gas Distribución, SA, a fi de presentar les consideracions que estimara oportunes, la qual cosa va efectuar per mitjà d'escrit en el qual, en síntesi, manifesta:  
1. Que és una part interessada en l'expedient, que ha presentat sol·licitud d'autorització administrativa per a la gasificació al municipi de Granja de Rocamora. 2. Que en el projecte presentat per Gas Alicante, SA, s'observen deficiències tècniques com són, la determinació del punt de connexió a la xarxa d'alta pressió, els càlculs efectuats per als diàmetres de les canonades que estan reflectits en el projecte amb rang de pressió MPB(1), i el subministrament a la població és en MPA(1). 3. Que el projecte presentat per Cegás, es connecta a través d'un relligament a la xarxa existent i en funcionament del municipi de Cox i que per contra, la solució proposada per Gas Alicante, SA, implica la construcció d'un gasoducte des d'Albatera, amb un recorregut superior a 1.200 m, i una ERM d'APA/MPA(1) que esdevé innecessari donada la proximitat, menys de 300 m de les infraestructures ja en operació proposades per Cegás, que genera duplicitat d'inversions, falta d'aprofitament de les economies a escala i un efecte illa en l'esmentada població. 4. Que d'altra banda, l'empresa al·legant manifesta que el projecte per esta presentat reunix les característiques que no té el presentat per Gas Alicante, SA, els avantatges d'este i la posició rellevant que com a empresa distribuïdora té en l'àmbit de la Comunitat Valenciana.  
Vist que les característiques bàsiques contingudes en la documentació presentada per Endesa Gas Distribución, SA, són les següents:  
- Punt de connexió:  
Xarxa bàsica de transport, sense cap cita de posició.  
Possibilitat de subministrament provisional des d'un centre d'emmagatzemament de gas, sense determinació geogràfica definida i en un termini de dotze mesos per al seu funcionament.  
- Estació de regulació i mesura (ERM).  
Amb rang de pressió APA/MPA(1), del tipus (2+1)x1000 m³(n)/h -una de reserva-, que s'ha de situar en el nord del nucli urbà, avinguda Juan Carlos I.  
- Xarxa bàsica.  
Els ramals a pressió en MPA(1), entre 0,4 i 0,05 bar, s'executen amb canonada de polietilé PE-100, d'alta densitat SDR 17'6, diàmetres nominals de 160 mm i 110 mm, i les seues longituds respectives són de 550 m i 1.203 m. Entra, el primer, en la població per l'avinguda Juan Carlos I en tot el seu traçat i el segon ramal, perpendicular a l'anterior, en tres trams pels carrers Costureros, Goya i Obispo Rocamora.  
A partir d'esta xarxa, es desenvoluparà la xarxa secundària, d'acord amb la demanda existent al municipi, amb canonada de polietilé PE-100, d'alta densitat SDR 17,6, i diàmetres nominals 90 mm i 63 mm.  
- Zona geogràfica:  
Nucli urbà del terme municipal qualificat com a sòl urbà.  
- Pla d'expansió:  
L'ERM i la xarxa bàsica de distribució s'instal·laran durant la primera anualitat en el nucli urbà. Durant esta s'executarà la posada en gas segons s'indica en el pla de traçat de canalització núm. 1 d'1 del projecte visat en data 15 de novembre de 2006.  
La xarxa secundària s'implantarà segons siga l'evolució real de la demanda de consums existent, en anys successius.  
Vist que Endesa Gas Distribución, SA, i Gas Natural Cegás, SA, reunixen els requisits establits en el capítol II del títol II del Reial Decret 1434/2002, de 27 de desembre, per a l'exercici de l'activitat de distribució.  
Atés que en la data que es dicta esta resolució, consten justificadament acreditades a esta Direcció General d'Energia per part d'Endesa Gas Distribución, SA, i Gas Natural Cegás, SA, les dades referides als punts següents:  
- La zona geogràfica per a la qual se sol·licita l'autorització administrativa, delimitada adequadament i definida la instal·lació principal de la xarxa, dins de zones urbanitzades o amb projecte d'urbanització aprovat.  
- Referència al pla d'expansió de la xarxa en la zona per a l'arribada del gas als distints punts de subministrament inclosos en l'àmbit de l'autorització.  
- Identificació dels límits i de les distàncies existents de les zones objecte de sol·licitud, limitada l'expansió a sòl classificat com a urbà o urbanitzable amb projecte d'urbanització aprovat.  
Vist que la finalitat que es perseguix, d'acord amb les sol·licituds i la documentació presentada, amb la construcció de les instal·lacions, és dotar d'infraestructura gasista el municipi com a energia alternativa, facilitar el desenvolupament industrial i la diversificació energètica.  
Vist el contingut de l'informe del Servici Territorial d'Energia d'Alacant, encarregat de la instrucció de l'expedient de sol·licitud.  
Vist que per aplicació de l'article 55 punt 1 apartat b) de l'esmentada Llei 34/1998, de 7 d'octubre, les instal·lacions de distribució de gas natural requerixen autorització administrativa prèvia.  
Atés el que disposa el capítol V Distribució de combustibles gasosos per canalització, del títol IV Ordenació del subministrament de combustibles gasosos per canalització de la Llei 34/1998, del Sector d'Hidrocarburs.  
Atés el que disposa l'article 73.7 de la Llei 34/1998, de 7 d'octubre, després de la nova redacció donada per la Llei 12/2007, de 2 juliol, per la qual es modifica la Llei 34/1998, de 7 d'octubre, del Sector d'Hidrocarburs, a fi d'adaptar-la al que disposa la Directiva 2003/55/CE, del Parlament Europeu i del Consell, de 26 de juny de 2003, sobre normes comunes per al mercat interior de gas natural.  
Atés que hi ha entre la totalitat de les sol·licituds presentades per a la construcció de les xarxa de distribució de gas natural al terme municipal de Granja de Rocamora, íntima connexió als efectes de la seua resolució, es procedix a la seua acumulació, de conformitat amb el que disposa l'article 73 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que determina que l'òrgan administratiu que inicie o tramite un procediment, qualsevol que haja sigut la forma d'iniciació, podrà disposar la seua acumulació a altres amb què guarde identitat substancial o íntima connexió.  
Atés que s'han complit els tràmits reglamentaris en l'expedient instruït a este efecte.  
Atés els avantatges amb vista a la garantia, a la connexió a la xarxa en funcionament i existent al terme municipal de Cox, fronterer al de Granja de Rocamora, a l'abast, la qualitat i les condicions tècniques dels plantejaments realitzats a través de les sol·licituds tramitades, en virtut de l'anteriorment establit i que esta Direcció General d'Energia és competent per a dictar esta resolució d'acord amb l'article 73.2 i l'article 3.3. d) de la Llei 34/1998 i amb l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:  
Primer  
La concurrència de peticionaris a l'autorització administrativa per a la gasificació del municipi de Granja de Rocamora, i denegar la resta de sol·licituds que conformen i que han sigut acumulades a este expedient i atorgar a Gas Natural Cegás, SA, l'autorització administrativa per a la construcció de la xarxa de distribució de gas natural a la localitat de Granja de Rocamora, a la província d'Alacant.  
Esta autorització administrativa s'atorga a l'empara del que disposen els articles 3.3 apartat d) i 73.2 de la Llei 34/1998, de 7 d'octubre, del Sector d'Hidrocarburs, i quedarà sotmesa a les condicions que figuren a continuació:  
1. El titular d'esta constituirà en el termini d'un mes, a partir de la data de la notificació d'esta resolució una garantia per valor de 1.786,75 euros, import del dos per cent del pressupost de la instal·lació que figura en l'expedient de sol·licitud, que s'ha de presentar en el Servici Territorial d'Energia d'Alacant, per a garantir el compliment de les seues obligacions, de conformitat amb el que assenyala el punt 4 de l'article 73 de la Llei 34/1998, de 7 d'octubre, del Sector d'Hidrocarburs, i de conformitat amb l'article vint-i-huit del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.  
La dita fiança es constituirà en la Tresoreria del Servici Territorial d'Alacant de la Conselleria d'Economia, Hisenda i Ocupació, de conformitat amb l'Orde de 14 de febrer de 1986, i l'Orde de 16 de desembre de 1996, de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular de l'autorització una vegada que el Servici Territorial d'Energia d'Alacant formalitze l'acta de posada en marxa de les instal·lacions a què es referix esta resolució.  
2. Gas Natural Cegás, SA, complirà les obligacions que s'assenyalen estrictament en l'article 74 de la Llei 34/1998, de 7 d'octubre, del Sector d'Hidrocarburs. En especial, estarà obligada a procedir a l'ampliació de les instal·lacions de distribució, en particular referida a l'àmbit geogràfic d'esta autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.   
3. El titular de l'autorització disfrutarà, com a distribuïdor, dels drets que assenyala l'article 75 de la Llei 34/1998, de 7 octubre, del Sector d'Hidrocarburs.  
4. Esta autorització s'entén sense perjuí i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre.  
5. Esta autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs.  
6. La determinació de les tarifes i del règim econòmic que s'apliquen per al subministrament de gas natural es regiran per les disposicions vigents en cada moment.  
7. Esta autorització s'atorga sense perjuí de tercers i deixa fora de perill els drets particulars.  
8. Serà causa de revocació de l'autorització administrativa l'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
9. Esta autorització entrarà en vigor l'endemà de la data la seua notificació.  
Segon  
Aprovar a Gas Natural Cegás, SA, el projecte d'execució firmat per tècnic competent i visat pel col·legi oficial corresponent, en data 19 de juny de 2006, per a la construcció de la xarxa de distribució de gas natural a la localitat de Granja de Rocamora, província d'Alacant i les característiques principals de la qual són:  
- Subjecte: Gas Natural Cegás, SA.  
- Tipus de gas: gas natural.  
- Punt de connexió:  
Relligament a la xarxa en funcionament i existent al terme municipal de Cox, que s'ha de situar a l'avinguda Juan Carlos I de Granja de Rocamora.  
- Traçat i característiques de les xarxes:  
De l'esmentat punt de connexió té eixida la canonada de la xarxa bàsica, amb rang de pressió MPA(1) amb material polietilé PE-100, diàmetre 160 mm i longitud de 370 m, fins a l'encreuament amb el carrer Pío XII, el diàmetre del qual és de 110 mm.  
Des d'esta xarxa bàsica, s'executen quatre extensions per distints carrers del nucli urbà i el detall del qual ve referit en el pla núm. 371-TU 4.1 Rev 00 del projecte, així com els respectius diàmetres de canonada en polietilé, PE-100, de 110 mm i 90 mm. La xarxa canalitzada disposa de longituds següents: 730 m i 810 m per als diàmetres descrits.  
Les canonades discorren, en condicions normals, a una profunditat mínima de 0,60 m en les voreres, i a 0,80 m en un altre tipus de terreny.   
- Zona geogràfica.  
Les zones urbanes qualificades com a tals en el vigent Pla General d'Ordenació Urbana i aquelles altres actuacions urbanístiques amb planejament aprovat, les quals s'acreditaran per mitjà del certificat urbanístic oportú.  
- Pla d'expansió.  
La fase I, que s'ha d'executar en la primera anualitat des de la data d'esta autorització administrativa es correspon amb l'apartat descrit anteriorment xarxes, i el seu àmbit geogràfic queda definit en el pla mencionat núm. 644-AP 0.1. Rev 00 del projecte.  
Les fases següents que cal executar aniran implantant-se en raó de l'evolució real de la demanda de consums i el creixement vegetatiu de les zones que s'han definit.  
- Pressupost del projecte: 89.337,84 euros.  
Les condicions a què està sotmesa la mencionada aprovació són les següents:  
1. Les obres hauran de realitzar-se d'acord amb el projecte presentat, en els terminis establits en les fases anteriorment descrites, amb les variacions que, si és el cas, se sol·liciten i autoritzen i es referiran als elements compresos en l'àmbit d'aplicació del reglament tècnic de distribució i utilització de combustibles gasosos i les seues instruccions tècniques complementàries ICG 01 a 11, aprovat pel Reial Decret 919/2006, de 28 de juliol (BOE 4 de setembre 2006). De la mateixa forma, les instal·lacions s'hauran d'ajustar a les zones urbanes qualificades com a tals en el vigent Pla General d'Ordenació Urbana i aquelles altres actuacions urbanístiques amb planejament aprovat, les quals s'acreditaran per mitjà del certificat urbanístic oportú.  
2. El titular de l'esmentada instal·lació donarà compte de l'acabament de les obres al Servici Territorial d'Energia d'Alacant, als efectes de reconeixement, i presentarà el certificat de direcció oportú, subscrit per tècnic competent i visat pel col·legi oficial, així com els requisits tècnics essencials i les mesures de seguretat mínimes incloses en les instruccions tècniques complementàries d'acord amb el Reial Decret 919/2006 abans citat.  
3. El titular de la instal·lació notificarà per escrit al Servici Territorial d'Energia d'Alacant el començament dels treballs per a efectuar inspeccions d'estos, en cas de considerar-ho convenient.  
4. L'administració deixarà sense efecte esta resolució en qualsevol moment en el cas que s'observe l'incompliment de les condicions imposades per esta. En els dits supòsits, l'administració, previ l'oportú expedient, acordarà l'anul·lació de l'autorització amb totes les conseqüències d'orde administratiu i civil que es deriven, segons les disposicions legals vigents.  
5. Esta resolució s'atorga sense perjuí de les concessions i autoritzacions que siguen necessàries, d'acord amb altres disposicions que resulten aplicables i en especial les relatives a l'ordenació de territori i al medi ambient.  
(1) APA: 4 bar< P = 16 bar  
MPB: 0,4 bar< P = 4 bar  
MPA: 0,05 bar < P = 0,4 bar  
Esta resolució no és definitiva en via administrativa i contra la qual podrà interposar-se recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.  
València, 16 d'abril de 2009.- El director general d'Energia: Antonio Cejalvo Lapeña.